
Pranešimas žiniasklaidai
2026 m. lapkričio 13 d.
Vienas negalavimas – keli vizitai: kas labiausiai ilgina kelią iki diagnozės?

Užsiregistravus pas gydytoją dažnai tikimasi, kad vieno vizito pakaks išsiaiškinti negalavimo priežastį ir pradėti gydymą. Tačiau kelias iki diagnozės neretai turi ne vieną stotelę – po pirmosios konsultacijos gali prireikti papildomų tyrimų, kitų specialistų išvadų ir pakartotinių apsilankymų. O kai kiekvieno vizito tenka laukti savaites ar net mėnesius, užsitęsia ir gydymo pradžia. Pasak draudimo bendrovės BTA Sveikatos draudimo produkto vadovo Gedimino Bulenoko, tokiose situacijose privatus sveiktos draudimas gali padėti išvengti ilgų eilių, greičiau patekti pas reikiamus specialistus ir sutrumpinti kelią iki diagnozės bei gydymo. 

Kad gydytojų konsultacijos ir tyrimai sudaro svarbią sveikatos priežiūros dalį, rodo ir BTA draudimo duomenys: apie 60–70 proc. visų sveikatos draudimo išmokų tenka ambulatoriniam gydymui – gydytojų konsultacijoms, tyrimams ir kitai ambulatorinei pagalbai. G. Bulenoko teigimu, kai sveikatos problemos priežasčiai nustatyti prireikia kelių specialistų konsultacijų ir tyrimų, ypač svarbu, kad pacientui netektų ilgai laukti kiekvieno kito vizito.
„Kai sunegaluojame, norime kuo greičiau sužinoti, kas negerai, ir grįžti prie įprasto gyvenimo ritmo. Tačiau kartais viena konsultacija tampa tik pirmuoju žingsniu – po jos laukia tyrimai, kiti specialistai ir dar vienas vizitas. Sveikatos draudimas tokiose situacijose suteikia daugiau galimybių rinktis gydymo įstaigą, patogesnį vizito laiką ir greičiau gauti reikalingas paslaugas. Juk kai kalbame apie sveikatą, svarbios ne tik išlaidos, bet ir laikas, kurį praleidžiame laukdami atsakymų“, – sako G. Bulenokas.

Vienas vizitas – ne visada finišo tiesioji

Pasak BTA draudimo partnerės „Telesante“ šeimos gydytojos Natalijos Vaicekauskienės, kiekvieno paciento situacija – individuali. Kai kuriems pakanka vienos konsultacijos, o kitiems tenka nusiteikti ilgesniam ištyrimo procesui.

„Ar sveikatos problemą pavyks išspręsti per vieną vizitą, priklauso nuo paciento skundų ir simptomų. Dalį situacijų, pavyzdžiui, peršalimo ligas, galima išspręsti vienos konsultacijos metu. Kitais atvejais svarbu ne iš karto nustatyti galutinę diagnozę, o sudaryti tyrimų planą ir atmesti pavojingas būkles, reikalaujančias greito sprendimo“, – sako N. Vaicekauskienė.

Gydytojos teigimu, neretai daugiausia laiko užima ne pati konsultacija, o tai, kas vyksta po jos. Vieniems tyrimams reikia specialaus pasiruošimo, kitų rezultatų tenka palaukti, o kartais prireikia ir papildomo vizito pas specialistą.

„Jeigu nebūtų eilių, dalį tyrimų atlikti ir diagnozę patvirtinti galbūt būtų galima per keletą dienų. Tačiau yra eilės, kai kuriems tyrimams reikia pasiruošti, tenka laukti tyrimų rezultatų ar specialistų konsultacijų. Sudėtingesnė situacija susidaro, kai pacientą vargina nespecifiniai simptomai, o pirminiai tyrimai būna normalūs“, – aiškina šeimos gydytoja.

Pavyzdžiui, užsitęsęs karščiavimas, galvos ar pilvo skausmai, dusulys gali būti būdingi daugeliui ligų. Todėl norint nustatyti tikrąją negalavimo priežastį kartais prireikia ne vieno tyrimo ir ne vieno specialisto konsultacijos.

Pas gydytoją – net neišėjus iš namų

Keli ištyrimo etapai nebūtinai reiškia tiek pat kelionių į gydymo įstaigą. Dalį sveikatos klausimų galima išspręsti nuotoliniu būdu – aptarti tyrimų rezultatus, pasikonsultuoti dėl gydymo ar tolesnių veiksmų. Tokia galimybe gali naudotis ir BTA sveikatos draudimu apsidraudę klientai, kuriems prieinamos „Telesante“ teikiamos „eMed“ nuotolinės gydytojų konsultacijos.
„Ne kiekvienas sveikatos klausimas reikalauja apsilankymo gydytojo kabinete. Kartais konsultacija trunka vos keliolika minučių, tačiau kelionė iki gydymo įstaigos ir atgal užima gerokai daugiau laiko. Nuotolinės paslaugos leidžia išvengti tokių papildomų kelionių ir paprasčiau derinti rūpinimąsi sveikata su kasdieniais darbais“, – sako G. Bulenokas.

Jam pritaria ir šeimos gydytoja N. Vaicekauskienė, pabrėžianti, kad nuotolinės konsultacijos gali padėti ne tik sutaupyti kelionės į gydymo įstaigą laiką, bet ir paspartinti patį ištyrimo procesą.

„Nuotolinės konsultacijos gali reikšmingai sutrumpinti diagnostikos procesą. Pavyzdžiui, pacientui nebūtina kiekvieną kartą fiziškai atvykti pas gydytoją vien tam, kad būtų aptarti kraujo tyrimų rezultatai, pakoreguotas gydymas ar nuspręsta dėl papildomų tyrimų“, – sako gydytoja.

Pasak jos, nuotoliniu būdu taip pat galima aptarti ligos eigą, prireikus nukreipti pas specialistą, o kai kuriais atvejais būklei įvertinti pakanka ir nuotraukos, pavyzdžiui, odos bėrimo. Vis dėlto nuotolinė konsultacija ne visada gali pakeisti fizinę apžiūrą. Siekiant išvengti papildomų vizitų, gydytoja pataria iš anksto apgalvoti simptomų pradžią ir eigą, vartojamus vaistus, pasiruošti ankstesnių tyrimų rezultatus bei medicininius išrašus.

